
 26.11.2019
 BG
 Официален вестник на Европейския съюз
 L 304/2
 СПОРАЗУМЕНИЕ
 между Европейската общност за атомна енергия и Организацията за развитие на енергетиката на Корейския полуостров
 ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 наричана по-долу „Общността“, и
 ОРГАНИЗАЦИЯТА ЗА РАЗВИТИЕ НА ЕНЕРГЕТИКАТА НА КОРЕЙСКИЯ ПОЛУОСТРОВ,
 наричана по-долу „КЕДО“,
 като има предвид, че:
 (1)
 КЕДО бе създадена съгласно споразумението от 9 март 1995 г. относно създаването на Организация за развитие на енергетиката на Корейския полуостров, изменено на 19 септември 1997 г., между правителствата на Република Корея, Япония и Съединените американски щати;
 (2)
 Срокът на действие на споразумението, сключено между Общността и КЕДО, изтече на 31 май 2015 г.;
 (3)
 След своето решение за прекратяване на проекта на КЕДО за леководен ядрен реактор и решението от 2007 г. за изпълнение на отговорностите на Секретариата със силно намален персонал и минимална служебна инфраструктура, Изпълнителният съвет на КЕДО реши КЕДО да продължи да съществува и след 31 май 2015 г.
 (4)
 Както от Общността, така и от КЕДО бе изразено желание за продължаване на сътрудничеството между тях с цел приключване на проекта за леководен реактор и организираност при ликвидацията на КЕДО,
 СЕ СПОРАЗУМЯХА ЗА СЛЕДНОТО:
 Член 1
 Прилагане на разпоредбите на предходното споразумение
 Разпоредбите на предходното споразумение между Общността и КЕДО, чийто срок на действие изтече на 31 май 2015 г., остават в сила по настоящото споразумение, освен ако е посочено друго в членовете по-долу.
 Член 2
 Финансов принос на Общността
 По настоящото споразумение не се предвижда Общността да има финансов принос към бюджета на КЕДО.
 Член 3
 Продължителност
 Настоящото споразумение е в сила между 1 юни 2015 г. и 31 май 2018 г. и може да бъде подновявано след 31 май 2018 г.
 Член 4
 Влизане в сила
 Настоящото споразумение влиза в сила след подписването му от Общността и от КЕДО и поражда действие с обратна сила от 1 юни 2015 г. до 31 май 2018 г.
 Подписано в Брюксел на двадесет и четвърти октомври две хиляди и деветнадесета година в два екземпляра
 За Европейската общност за атомна енергия
 Ditte JUUL-JØRGENSEN
 Подписано в Ню Йорк на тридесети октомври две хиляди и деветнадесета година в два екземпляра
 За Организацията за развитие на енергетиката на Корейския полуостров
 David WALLACE
 